KUNINGAS Nebukadnetsar viib kõik õpetatumad iisraellased Babüloni. Hiljem valib kuningas nende seast välja kõige kenamad ja targemad noormehed. Neist nelja näed sa siin pildil. Üks neist on Taaniel, ülejäänud kolmele panid babüloonlased nimeks Sadrak, Meesak ja Abednego.
Nebukadnetsar kavatseb õpetada need noormehed välja oma palees teenimise jaoks. Pärast seda kui nad on kolm aastat õppinud, tahab ta valida neist vaid kõige targemad, et need aitaksid tal probleeme lahendada. Kuningas tahab, et noormehed oleksid õppimise ajal tugevad ja terved. Sellepärast annab ta käsu, et tema sulased annaksid neile kõigile sedasama rammusat sööki ja sama veini, mida ka tema ise ja ta perekond saavad.
Vaata noort Taanieli. Kas sa tead, mida ta Nebukadnetsari teenrite ülemale Aspenasele ütleb? Taaniel ütleb, et ta ei taha süüa rammusat toitu kuninga lauas. Aspenas on aga mures. „Kuningas on otsustanud, mida te peate sööma ja jooma,” ütleb ta. „Kui te ei näe välja nii terved nagu teised noormehed, võib ta mind tappa.”
Sellepärast läheb Taaniel ülevaataja juurde, kelle Aspenas on pannud tema ja ta kolme sõbra eest hoolt kandma. „Palun pane meid kümneks päevaks proovile,” ütleb Taaniel. „Anna meile taimetoitu süüa ja vett juua. Siis võrdle meid teiste noormeestega, kes söövad kuninga toitu, ja vaata, kes näeb parem välja.”
Ülevaataja on sellega nõus. Ja kui 10 päeva möödas on, näevad Taaniel ja ta kolm sõpra tervemad välja kui kõik teised noormehed. Sellepärast laseb ülevaataja neil edaspidigi kuninga toidu asemel taimetoitu süüa.
Kolme aasta pärast viiakse kõik noormehed Nebukadnetsari ette. Peale seda, kui kuningas on nende kõigiga rääkinud, leiab ta, et Taaniel ja tema kolm sõpra on kõige targemad. Ta jätab nad paleesse endale abiks. Ja iga kord, kui kuningas esitab Taanielile, Sadrakile, Meesakile ja Abednegole küsimusi või annab neile raskeid probleeme lahendada, teavad nad 10 korda rohkem kui ükski kuninga preestritest või tarkadest meestest.